ИНФОРМАЦИЈА

О ПРВОМ ЈАВНОМ СЛУШАЊУ

ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:,,ПРЕДСТАВЉАЊE ПРЕДЛОГА ЗАКОНА О ФИСКАЛИЗАЦИЈИ И ПРЕДЛОГА ЗАКОНА О ДИГИТАЛНОЈ ИМОВИНИ ”

 Одбор за финансије, републички буџет и контролу трошења јавних средстава је, на основу одлуке донете на 10. седници одржаној 8. децембра 2020. године , у складу са чл. 83. и 84. Пословника Народне скупштине, дана 11. децембра 2020. године, одржао Прво јавно слушање на тему: ,,Представљање Предлога закона о фискализацији и Предлога закона о дигиталној имовини”. Јавним слушањем је председавала Александра Томић, председник Одбора за финансије, републички буџет и контролу трошења јавних средстава.

 Јавном слушању су присуствовали чланови Одбора: Верољуб Арсић, Горан Ковачевић, Братимир Васиљевић, Ана Чарапић, Милорад Мијатовић и заменици чланова Одбора : Миленка Субић, Јанко Лангура, Ана Белоица, Светлана Милијић, Зоран Томић и Угљеша Марковић.

 Јавном слушању су присуствовали и народни посланици: Јелена Жарић Ковачевић, Миланка Јевтовић Вукојичић, Лука Кебара, Милош Терзић, Марина Рагуш, Радован Тврдишић, Бранимир Јовановић, Самира Ћосовић и Ђорђе Тодоровић.

 Учесници јавног слушања били су: Смиљана Милановић и Ненад Пауновић из Кабинета председника Владе, Славица Савичић и Саша Стевановић, државни секретари Министарства финансија, др Драган Демировић и Филип Шановић, помоћници министра финансија, Саша Дулић, помоћник директора Пореске управе, Сектор за информационе и комуникационе технологије, Огњен Поповић, Тамара Босиљ и Стефан Драгојевић из Министарства финансија; представници Народне банке Србије: Драгана Станић, вицегувернер, Дејан Девић, генерални директор Дирекције за законодавно-правне послове, Анастасија Васиљевић и Наташа Катанић; Комисија за хартије од вредности: Марко Јанковић, председник и Душан Ромчевић, виши саветник; Жарко Малиновић и Александар Матановић из Привредне коморе Србије; Дијана Стојковић, руководилац групе Сектора за развој малих и средњих предузећа и предузетништво из Министарства привреде; Јаблан Обрадовић, члан радне групе Националног конвента о Европској унији за поглавље 10 (Информационо друштво и медији) и

представници удружењa ,, Заштитник предузетника и привредника Србије” : Милена Амон, заступник и Дарко Гаковић, члан Надзорног одбора за област финанија.

 На почетку јавног слушања, председник Народне скупштине Републике Србије Ивица Дачић, поздравио је све присутне и нагласио чињеницу да је ово прво јавно слушање које се одржава у новом сазиву Народне скупштине. У свом обраћању истакао је да су јавна слушања пример добре праксе која ће допринети позитивним извештајима о раду Народне скупштине Републике Србије, како код нас у земљи, тако и од стране Европског парламента и Европске комисије.

 У уводним напоменама, Александра Томић, председник Одбора и председавајућа јавног слушања, указала је да јавно слушање има за циљ да све заинтересоване упозна са иновацијама и новим моделима функционисања привреде који су предложеним овим законима.

 Славица Савичић, државни секретар Министарства финансија, представила је Предлог закона о фискализацији, нагласивши да је стратешки циљ Владе Републике Србије сузбијање сиве економије и брз и ефикасан рад Пореске управе. Она је истакла да је овај закон био предмет две јавне расправе (од 3. до 23. новембра 2020.године) које је Министарство финансија организовало са Привредном комором Србије и да је са тих јавних расправа сачињен записник са свим датим предлозима и примедбама.

Због технолошког напретка, опрема која је уведена пре петнаест година у Пореску управу је застарела и било је потребно изменити систем фискализације. Идеја је да Пореска управа ради ефикасније и брже, да контролори имају мање контаката са учесницима у промету а све то има за последицу рационалније коришћење ресурса у Пореској управи и ефикасну и јасну контролу свих процеса. Када су у питању додатни трошкови који ће пратити процес фискализације, државни секретар је истакла да је већи део трошкова планиран у буџету и да је држава та која ће помоћи да се кроз овај процес привреда укључи са мањим нивоом трошкова.

Драган Демировић, помоћник министра у Министарству финансија, рекао је да фискализација представља поступак и мере које омогућавају издавање фискалних рачуна, достављање података Пореској управи о извршеним прометима на мало и прометима у малопродајним објектима а све то заједно омогућава бољу контролу наплате пореза које настају по основу промета. Обвезник фискализације мора да има електронски фискални уређај који је састављен од неколико елемената: електронски систем за издавање рачуна, процесор фискалних рачуна који обезбеђује везу између електронског система за издавање рачуна и безбедоносних елеменате који служе за електронско потписивање и аутентично преношење података у систем за управљање фискализацијом Пореске управе. Читав систем ће бити заснован на онлајн размени података између обвезника фискализације и Пореске управе. У ситуацији прекида интернета у неком дужем периоду, порески обвезник је у обавези да достави податке о извршеним прометима најкасније у року од пет дана од извршеног промета. У даљем образлагању практичне примене закона, помоћник министра је истакао да процесор фискалних рачуна има два облика: локални који се налази код пореског обвезника у малопродајном објекту и екстерни који се налази у Пореској управи. Што се тиче обвезника фискализације, у овом тренутку су то сва лица која се налазе у систему ПДВ-а али ће се подзаконским актима ближе уредити поступци за примену закона.

Саша Стевановић, државни секретар Министарства финансија, представио је Предлог закона о дигиталној имовини. Он је рекао да се разлози који су претходили и утицали на израду једног оваквог прописа могу сврстати у четири групе а то су: регулисање тржишта дигиталне имовине у циљу унапређења и развоја с једне , и спречавање злоупотребе дигиталне имовине у криминалне сврхе, с друге стране; омогућавање финансирања помоћу инвестиционих токена; унапређење и развој тржишта капитала коришћењем дигиталне технологије као и јачање оквира за борбу против злоупотребе на тржишту дигиталне имовине, прања новца и финансирања тероризма. Државни секретар је истакао чињеницу да је на тексту предлога закона радила радна група коју су чинили представници Владе Републике Србије, Министарства финансија, Министарства привреде, Народне банке Србије, Комисије за хартије од вредности, Привредне коморе Србије као и разни други чиниоци који су релевантни за предметну област. Србија ће овим законом бити прва држава на простору југоисточне Европе, а такође и међу првима у Европи која ће на законски начин увести нове правне и финансијске технолошке производе у свој правни поредак.

 Марко Јанковић, председник Комисије за хартије од вредности, објаснио је мотиве који су стајали иза израде самог закона. Он је нагласио да су све институције, чланице радне групе, које су учествовале у изради закона имале су за циљ законско решење које би Републику Србију довело у ред земаља са најсавременијим решењима у области дигиталне имовине и на лидерско место у овој области у региону. Сам закон је подељен на два дела у односу на то које институције ће имати надлежности за примену одређених делова закона. Део закона који се односи на дигиталнe токене и дигиталну имовину са карактеристикама финансијских инструмената је поверен Комисији за хартије од вредности. Овим законом је покушано да се обезбеде нови, иновативни извори финансирања за мала и средња предузећа кроз коришћење инвестиционих токена. Председник Комисије је рекао да постоје различите врсте инвестиционих токена, а најчешћи су они који инвеститорима омогућују право на одређено потраживање према издаваоцу – малом или средњем предузећу које би иницијално издало и продало те токене инвеститорима. Такође је истакао да је омогућено да се за одређену дигиталну имовину која има све карактеристике финансијских инструмената, а која би иначе изискивала примену Закона о тржишту капитала, примени закон о дигиталној имовини. Уколико се дужничка хартија емитује у дигиталном облику у вредности мањој од три милиона евра и у року издавања од дванест месеци на такве емисије ће се примењивати Закон о дигиталној имовини што омогућава далеко једноставнији регулаторни третман и начин издавања. Овим законом је омогућено да се дигиталном имовином тргује и на регулисаним тржиштима, што би требало да oживи трговање на Београдској берзи и да подстакне и неке друге субјекте да се укључе у тај процес.

 Дејан Девић, генерални директор Дирекције за законодавство и правне послове Народне банке Србије истакао је да се, из угла Народне банке Србије, најважнија законска решења овог предлога закона односе на виртуелне валуте. Виртуелна валута се као законски термин први пут појавила у Закону о спречавању прања новца и финансирању тероризма који је усвојен 2017. године и то у делу који се односи на борбу против прања новца. Он је нагласио да виртуелана валута нема равноправни третман са динаром, да она није законско средство плаћања, да њих не издаје Централна банка нити за њих гарантује. Оне се могу користити као средство размене, под одговарајућим условима. Овим законом су такође предвиђена и ограничења пословања финансијских институција које су под надзором Народне банке Србије а то значи да те финансијске институције не могу да имају у свом потфолију виртуелне валуте.

Дејан Девић је указао да је доношење овог закона у складу са препоруком 15 ФАТФ стандарда која захтева лиценцирање или регистрацију лица која пружају услуге повезане с виртуелном имовином а чије се оцењивање очекује следеће године. Надлежност за лиценцирање и надзор над пословањем пружалаца услуга повезаних с дигиталном имовином подељена је између Комисије за хартије од вредности и Народне банке Србије. У циљу те сарадње биће направљен веб портал за комуникацију између надзорних органа и пружалаца услуга повезаних с дигиталном имовином.

У дискусији су учествовали чланови Одбора: Горан Ковачевић, Милорад Мијатовић и Верољуб Арсић; заменик члана Одбора Зоран Томић, народни посланик Јелена Жарић Ковачевић, Саша Дулић, помоћник директора Пореске управе, Сектор за информационе и комуникационе технологије, Жарко Малиновић из Привредне коморе Србије, Милена Амон и Дарко Гаковић, представници удружење ,,Заштитник предузетника и привредника Србије”.

Зоран Томић, заменик члана Одбора, у вези Закона о фискализацији, поставио је питање како овај закон третира сервисере фискалних каса. Такође, тражио је појашњење става 1. и става 2. члана 55. Закона о дигитализацији, пошто су по његовом мишљењу ставови овог члана у супротности а регулишу пружање саветодавних услуга када је у питању дигитална имовина.

Члан Одбора Горан Ковачевић, поставио је питање везано за практичну примену фискалног уређаја а то је како издати фискални рачун у условима нестанка струје и истовремено указао да склањање папирног облика фискалног рачуна може створити проблем. У даљој дискусији, похвалио је и истакао да је Закон о фискализацији добар, да ће допринети борби против сиве економије али да је неће решити, да ће пореским инспекторима олакшати посао због бржег увида у промет. Захвалио се Министарству финансија што први пут терет фискализације не сносе мали предузетници и мали привредници већ држава. Када је у питању Закон о дигиталној имовини, Горан Ковачевић је рекао да ће се овај закон вероватно мењати из године у годину како се буду мењале технологије али је нагласио да је доношење оваквих закона последица дигиталних промена и модернијег вођења државе Србије.

Јелена Жарић Ковачевић, народни посланик и председник Одбора за уставна питања и законодавство подржала је доношење ова два закона. Посебно је поздравила пружену могућност народним посланицима и цивилном сектору да се преко јавног слушања упознају са предлозима закона, да чују корисне информације и стручна мишљења и објашњења.

Милорад Мијативић, члан Одбора поставио је два питања везана за Закон о фискализацији а то су: колико ће бити учешће државе у помоћи око куповине фискалних каса и на који начин ће то држава урадити и на који начин заштити малог привредника у новом систему фикализације.

Милена Амон, представник удружењa ,,Заштитник предузетника и привредника Србије” истакла је да ово удружење има доста примедби на предлог закона о фискализацији и да је са тим примедба упознато Министарство финансија. Она је рекла да се у овом тренутку не зна са којим процентом ће привредници учествовати у поступку фискализације, да овај закон ништа суштински неће променити у борби против сиве економије нити да ће се лица , која се баве неким послом а не издају фискалне рачуне, овим законом натерати да те фискалне рачуне издају. Она је указала да треба радити на свести привредника а нарочито на успостављање комуникације између привредника и пореских инспектора који по њој требају да имају саветодавну улогу а не репресивну. Такође, представник удружења је накнадно поставила питање како нови закон елиминише црно тржиште и нелојалну конкуренцију у односу на претходни.

Саша Дулић, помоћник директора Пореске управе Сектора за информационе и комуникационе технологије, осврнуо се на техничка решења предвиђена овим законом и финасијске трошкове које ћа та техничка решења да створе. Упоредивши постојећи систем фискализације са будућим системом истакао је, да у овом тренутку свако ко има фискалну касу има трошкове оператера, прикључка, фискалног модула који се мора заменити када се напуни подацима, трошкове годишњег сервиса. Нови систем фискализације неће имати неке од ових трошкова као што су замена фискалног модула, дупла трака, годишњи сервис. Привредницима који имају више фискалних каса, касе ће бити умрежене и једним ,,изласком,, на интернет они шаљу податке у систем за све своје фискалне касе. Овакав начин слања не изискује трошкове за сваку фискалну касу посебно већ је трошак везан за трансакцију података. Помоћник директора је рекао да улагање у технички део неминован и да ће он кроз дужи период експлоатације бити исплатив.

Жарко Малиновић, секретар Удружења за трговину при Привредној комори Србије, навео је два битна разлога због којих је било неопходно мењати овај закон а који ће помоћи у борби против сиве економије. Начин прикупљања података који дозвољава нови систем фискализације даје у суштини робно књиговодство државе у једном серверском систему а то ће помоћи Привредној комори да иницира измене пореских прописа и низ других поступака који су се до сада показали лоше а изискивали су трошкове као што је на пример обавезна књига евиденције промета. Брза размена податка Пореске управе и других институција као што је Сектор тржишне инспекције Министарства трговине, омогућиће тржишном инспектору на терену да за мањи временски период утврди да ли је пословање једног малог и великог привредника у складу са законом.

Секретар је напоменуо да је Привредна комора инсистирала на томе да рокови за израду подзаконских аката и само ступање закона на снагу буду усклађени како би привреда имала времена да се припреми за промене. Када је у питању трошак за привреду, Привредна комора је урадила еx-анте анализу новог система фискализације и дошла до закључка да максимални трошак по једном уређају може бити 46 хиљада динара. Анализа је показала и то да се 30% постојећих уређаја мора заменити док се 70% других уређаја према мишљењу сервисера и произвођача може прилагодити новом моделу. Оно што је посебно истакао то је да се законом стварају фер тржишни услови за продају и дистрибуцију фискалних уређаја.

Верољуб Арсић, члан Одбора указао је на то да сваки поступак модернизације и унапређења било ког пословања, не само у Србији, увек наилази на одређени отпор и неповерење. Подсетио је да је Србија имала већ неколико поступака фискализације где су предузетници морали сами да купују фискалне касе а да је данас за те трошкове држава у буџету одвојила озбиљну количину новца и да је то позитивно. Такође, нагласио је да очекује да држава све оне који послују у складу са законом заштити тако што ће предузети мере против свих оних који се баве неким послом а не измирују обавезе према држави. Свако ко жели да се бави неким приватним послом (укључујући и јутјубере и инфлуенсере) мора да схвати , да ако жели да послује и зарађује новац по законима Републике Србије, мора да извршава обавезе према Републици Србији. Верољуб Арсић је у даљем излагању рекао да ће овај пропис поједноставити начин обрачуна пореза, приказивање пореза, извршавање пореских обавеза и да ће смањити трошкове. Привреда ће ,са једне стране, смањити ангажованост својих ресурса док ће држава ,са друге стране, на лакши начин водити своје евиденције и интервенисати ако за тим има потребе.

Дарко Гаковић, представник удружењa ,,Заштитник предузетника и привредника Србије”, сматра да је нови закон недоречен у односу на постојећи, да га треба прилагодити у делу који се односи на унапређење технологије као и да треба прецизирати трошкове набавке фискалне касе. Представник удружења је тражио појашњење чланова 5. (фискални рачун за примљени аванс), 12. (период забрана вршења делатности), 14. (правила издавање Решења којим се налаже обвезнику фискализације да уклони утврђене повреде Закона) и 15. (казнене одредбе) Предлога закона о фискализацији.

 У вези са постављеним питањима која се односе на Предлог закона о фискализацији и Предлог закона о дигиталној имовини представници Министарства финансија Славица Савичић и Драган Демировић и Марко Јанковић, председник Комисије за хартије од вредности су додатно образложили и објаснили недоумице предложених законских решења.

Председник Одбора Александра Томић се захвалила свим учесницима и указала да је јавно слушање помогло члановима Одбора за финасије, републички буџет и контролу трошења јавних средстава да се упозанају са материјом коју прописују ова два предлога закона. Истакла је да је Одбор отворен да чује мишљења и представника цивилног друштва које може допринети доношењу квалитетнијих решења у неком од следећим предлога закона.

Саставни део Информације чине стенографске белешке, сачињене на основу тонског снимка јавног слушања.